Papersnake/gushiwen huggingface dataset:
李删定挽词
楼钥（宋代）

积善务增厚，求名惟恐多。
白圭宁有玷，古井竟无波。
议法资修定，监州极抚摩。
佳儿传素业，留眼看巍科。
秋怀二首
郭印（宋代）

西风猎猎动天关，底事萦心拨弃难。
夜枕蛩声连晓急，暮楼鸿影落江寒。
遣怀樽酒浑消得，遮眼文书亦倦看。
物理盈虚元已定，伤时何苦泪阑干。
夜宿尧城寒甚明日山中有薄雪马上赋二诗 其一
周紫芝（宋代）

剪水飞花点翠峦，未教全放玉孱颜。分明六曲屏风样，和雪新描著色山。
八月十四日对酒
边元鼎（金朝）

梧桐叶凋辘轳井，万籁不动秋宵水。
金杯泻酒艳十分，酒里华星寒炯炯。
须臾蟾蜍弄清影，恍然不是人间景。
金波谈荡桂树横，孤在玻璃千万顷。
玻璃无限月光冷，澒洞一色无纤颖。
清风飒飒四坐来，坎入羲皇醉中境。
醉中起歌歌月光，月光不语空自凉。
月光无情本无恨，何事对我空茫茫。
我醉只知今夜月，不是人间世人月。
一杯美酒蘸清光，常与边生旧交结。
亦不知天地宽与窄、人事乐与哀，
仰看孤月一片白，玉露泥泥从空来。
直须卧此待鸡唱，身外万事徒悠哉。
游石室山
梁敏（明代）

七星何年陨为石，壮观南溟镇坤极。平原散作青莲花，元气沦浑护苍碧。

岩峦耸峙争嵯峨，杓行直上联奎壁。洞然一室张虚明，高越匡庐几千尺。

腾龙跃虎分形胜，势拥浮岚转昕夕。峰棱侧立磨剑石，上割烟霞断鹏翼。

雄观伟视足奇怪，擎天众柱排云直。蓬莱之山在何许，此境尤为人爱惜。

苔花叠锦灿石文，钟乳垂珠散膏液。凉蟾清吹飒秋意，异草名葩自春色。

忆从天地开辟初，沧海桑田几更易。岩中神仙何渺茫，岩前版筑留遗迹。

古人游览为盛事，地灵人杰今犹昔。皇华使者乘骢游，涧谷林峦总光饰。

临花傍柳开绮筵，拂苔洒墨诗无敌。岩居老人深感激，再拜向前诉衷臆。

乃言岩龙长晏眠，一春霖雨无消息。使者奏奉上帝敕，呼之起布阳春泽。

生民早得服田亩，温衣饱食咸帝锡。我生世住灵岩前，歌诵太平昭圣德。
扬子江阻风
王令（宋代）

扬子江风十月初，四驾巨浪渺无隅。
常忧倾摇地为动，意欲起塞天无虚。
大舟不行就系岸，小舟分去争得鱼。
舟中壮士起坐笑，有酒更为斜阳酤。
游庐山观道士石室诗
吴迈远（南北朝）

蒙葺众山里，往来行迹稀。寻岭达仙居，道士披云归。

似著周时冠，状披汉时衣。安知世代积，服古人不衰。

得我宿昔情，知我道无为。
庐山诗二首 其一
陈瓘（宋代）

庐山俯长江，秀色摩青天。招提选胜地，好景相属连。

东林最幽选，殿阁含飞烟。馨香满天下，无如远公莲。

社客方散后，零落七百年。之人远同调，绿绮非丝弦。

不可倾耳授，但许心相传。迷津苦难渡，人以师为船。

法鼓忽雷震，此事非偶然。何时穿蜡屐，问法浮云边。
答宋中丞牧仲
笪重光（清代）

忆昔宦游日，匡庐愧使车。归来三十载，未致一行书。

清兴因贫减，颠名为病除。多公持节钺，犹及访闲居。
春阴和含晶韵 其四
陈宝琛（清代）

似闻鶗鴂隔花鸣，百五匆匆记不清。及未雨时烦作计，便成烟去那忘情？

无风帘幕仍香篆，如水楼台更笛声。还是海棠沈睡好，枉烧银烛问蟆更。
答昼上人止谗作
孟郊（唐代）

烈烈鸑鷟吟，铿铿琅玕音。枭摧明月啸，鹤起清风心。

渭水不可浑，泾流徒相侵。俗侣唱桃叶，隐士鸣桂琴。

子野真遗却，浮浅藏渊深。
游宝称寺
白居易（唐代）

竹寺初晴日，花塘欲晓春。野猿疑弄客，山鸟似呼人。

酒嫩倾金液，茶新碾玉尘。可怜幽静地，堪寄老慵身。
入鄢陵界
孔武仲（宋代）

马蹄腾踏去如流，雨止车尘凝不浮。
驿道夷平桑柘美，人言从此属皇州。
宫词
王仲修（宋代）

凤阙巍峨瑞气间，御沟春晚水潺潺。
吾皇勤政无游幸，天厩门深八骏闲。
彦博许见过不至
赵蕃（宋代）

高轩数许过三径，日云暮矣殊未来。
汤熨病人狂欲走，戏作冷语成优俳。
欻思官池颇空闃，况有水花明晚色。
人间虺虺方蚊雷，植杖裴回须月出。
句 其二
林大声（宋代）

双瀑挂天绅，七杉排斗样。
偈颂二百零五首
释正觉（宋代）

几许欢心几许愁，好看野老两眉头。
家风平贴清如镜，水瘦山空一样秋。
手段通变，身心自由，
不怕风涛雪拥舟。海上三山颓一掣，
六鳌连落上金钩。华岳连天秀，
黄河辊底流。
古阳关（寄无霅·八弟宰宝应）
晁补之（宋代）

草草蛩吟噎。暗柳萤飞灭。空庭雨过，西风紧，飘黄叶。卷书帷寂静，对此伤离别。重感叹、中秋数日又圆月。

沙觜樯竿上，淮水阔。有飞凫客，词珠玉，气冰雪。且莫教皓月，照影惊华发。问几时、清尊夜景共佳节。
送陆覃校书赴选西上
强至（宋代）

朝饮送春酒，暮吟伤别诗。
予愁莺语乱，君兴马蹄迟。
五府何时辟，三铨会早辞。
回鞭晋阳道，不负细侯知。
句
姚孝锡（宋代）

岸涨鱼吹沫，山空石转雷。
凤仙花
释文珦（宋代）

何年凤背古仙人，草木之中自化身。
丹袂翠翘秋色里，犹资沆瀣养精神。
金
萧纲（南北朝）

槐香欲覆井，杨柳正藏鸦。山炉好无比，玉构火窗赊。

床头辟绳结，镜上领巾斜。铁镬种梁子，铜枢生枣花。

开门抛水柱，城按特言家。
颂古六十二首 其五
释清远（宋代）

非风幡动唯心动，大海波澜常汹涌。鱼龙出没任升沉，生死圣凡无别共。

无别共底怎么样，祖佛傍观空合掌。
山村
弘历（清代）

按辔度山村，富秋观次第。往来一月间，五谷已登备。

栖亩有馀粮，纳圃无隙地。山田租赋薄，茅屋俯仰遂。

此心慰始定，额手洪钧赐。伊余有后思，古今人殊致。

耕九而馀三，既富教斯继。是道岂非要，行之贵无事。

苟其不得人，匪爱乃实害。莫如令蚩蚩，各自为生计。

所愿锡屡丰，何虞民不治。屡丰岂可必，孜孜勉祈岁。
万杉寺
俞献可（宋代）

栽培万杉树，延纳五峰云。
莲社松门接，陶居柳径分。
温泉
杜常（唐代）

已去开元四百年，此泉犹自响潺潺。也知不愤当时事，长作悲声恨禄山。
渔父辞
毛直方（宋代）

万里清江两浆船，一竿一缕水云边。
平生不识书与剑，也得醉饱供间眠。
登横山绝顶
王又旦（清代）

山穷得平野，绝顶散牛羊。垂柿低含雨，高榆迥受霜。

举头空碧落，四面尽青苍。觱篥吹何处，西风入夏阳。
次姜君玉韵且驾北固新居
刘宰（宋代）

车来流水马如龙，北上精蓝西复东。
雅意只贫山在近，高標谁与子相同。
门开正好来三益，文就何妨送五穷。
拟向岩前分半席，可能辟地著邻翁。
寄四明定水见心复禅师
张翥（元代）

闻公近住慈溪寺，今是璘师第几镫。笑我在前图作佛，只今投几欲依僧。

瓶中舍利藏来长，窗外猕猴唤得应。会拂尘衣上方去，天香树底乞花蒸。
凤凰台
周弼（宋代）

一径逶迤草自芳，何为不复更翶翔。
应须旧国还宣武，别有高台在建章。
白鹭背花寻塔路，赤乌冲柳集宫墙。
中兴不比偏安事，且对梧桐荐羽觞。
山居诗
释延寿（宋代）

言行相应宜此地，空谈大隐也无端。
升沈岐路非他得，生熟根机且自看。
瞋火微烟还渐息，贪泉余润亦消乾。
平生正直须甘取，虚纪门中莫自瞒。
石夫人歌
张太复（清代）

五龙何岧峣，苍翠锁髻鬟。上有石夫人，亭亭白云间。

白云影落横湖水，照见衣裳明镜里。当时拥袂泣无声。

地久天长扶不起。风疏石发森绿苔，云罗静敛菱花开。

盈盈漫道不能语，环佩凌霄疑下来。石夫人，尔何苦？

累累同化七子女，奚不奋飞归乐土。陵谷变迁经几时，不转贞心自今古。

我思鞭山到海东，唤尔良人转飞蓬。山头之石复人化，笑脸相对朝霞红。

碧虚携手共飞去，一洗万古烦冤空。雾鬓烟鬟竟难改，青冥回立年年在。

待夫君兮何时还，日送云帆向沧海。石夫人，恨休歇。

精卫衔石女化蝉，宇宙由来常多阙。望夫之山更何人，与尔迢迢竞突兀。

天荒地老同此心，泣向姮娥诉明月。
岳阳楼杂咏十二绝
胡寅（宋代）

虏马超江又饮湖，湖中今有卧龙无。
青蛇袖手将何用，漫说飞仙胆气粗。
调笑
晁补之（宋代）

手乱戏间。织成锦字纵横说。万语千言皆怨别。一丝一缕几萦回，似妾思君肠寸结

寸结。肝肠切。织锦机边音韵咽。玉琴尘暗薰炉歇。望尽床头秋月。刀裁锦断诗可灭。恨似连环难绝。
偶作
陆龟蒙（唐代）

酒信巧为缲病绪，花音长作嫁愁媒。

也知愁病堪回避，争奈流莺唤起来。
棋·莫将戏事扰
王安石（宋代）

莫将戏事扰真情，且可随缘道我赢。
战罢两奁分白黑，一枰何处有亏成。
赠锦府张太守樵客
戴亨（清代）

襄平才子锦城守，政治不异陈太邱。间关薄宦二千里，企慕但有神交游。

披云一旦昤謦欬，襟怀朗月悬高秋。诗情突兀轶开宝，落笔耻与黄苏俦。

余曾读君医闾山人雪景歌，大雅独奏谁能酬。眼前作者徒纷稠，当之不异鸣蝉蜩。

我亦吟哦三十载，曾无一语干诸侯。钦君大匠运斤斧，愿将良楛从君谋。

洋洋千顷波涛阔，不能利涉增烦忧。吾闻青芝赤箭兼牛溲，良医药笼罕不收。

茫茫宦海悲白头，徘徊六合谁青眸。文章有神交有道，少陵此语非虚浮。

龙门快意针芥投，旋随征雁生离愁。呜呼旋随征雁生离愁。
送崔彦晖分教临安
凌云翰（元代）

临安古邑带山溪，送客西行意欲迷。高适故人怜子美，崔群交友愧昌黎。

弯弓射圃秋观雁，看剑灯窗夜听鸡。昭代英才初乐育，离觞不用惜分携。
好事近 其一
陈三聘（宋代）

我欲御天风，飞上广寒宫阙。撼动一轮秋桂，照人间愁绝。

归来动著酒消磨，玉面点红缬。起舞为君狂醉，更何动邀月。
令狐尚书许过弊居先赠长句
白居易（唐代）

不矜轩冕爱林泉，许到池头一醉眠。已遣平治行药径，

兼教扫拂钓鱼船。应将笔砚随诗主，定有笙歌伴酒仙。

只候高情无别物，苍苔石笋白花莲。
题张侍郎松菊堂
洪皓（宋代）

松青抱正性，菊黄得正色。
蔚在卉木间，厥异存简策。
流膏贯众壤，千岁名虎魄。
落英通鼻观，服饵供楚客。
安神制颓龄，坐使生羽翼。
乃知独也正，二物孰能测。
渊明宇宙心，五斗讵可易。
归来薙三径，去草甚蟊贼。
嘉此松菊友，相视犹夙昔。
浮云世态薄，改变在顷刻。
张公廊庙具，胸中有泉石。
缅怀松与菊，昼夜忘寝食。
筑堂坐相对，论契过三益。
可见达人心，绅笏等徽纆。
功名倘主手，脱屣谅匪夕。
此言吾不庚，为我书堂壁。
菊少花
虞俦（宋代）

菊不能言意自嗟，渊明底事不还家。东篱不负他时约，看取樽前剩著花。
疏斋先生赋湖阴曲书以付余遂赋一首
汪珍（元代）

一虎穴中卧，六龙江上飞。蛇矛半折柝声断，昼梦惊怪日绕围。

鼓声逢逢天四黑，五骑爬沙行不及。道傍遗矢冷于冰，天上宝鞭人未识。

江风夜捲湖阴水，明月腥氛当一洗。荒亭千古寄兴亡，目断苍烟湿衰苇。
和仁仲治圃三首
胡寅（宋代）

扶持嘉树起条枚，未觉风前齿发颓。
深凿坐邀千涧水，纵观如步九层台。
云间秀巘浓还淡，案上陈编阖又开。
莫似昔贤夸独乐，与人同处首应回。
龙潭峡许公岩
钟云瑞（明代）

秋日携尊上翠岩，筋骸粗健尚能堪。烟笼古洞色空碧，风静仙台人共谈。

有韵泉声鸣豹谷，无心云影接龙潭。悬崖隔断岸千尺，临望沧浪舟二三。
东风第一枝 词社分咏，得“晓睡”题目
何振岱（清代）

泛艳流波，纱帷掩映，朦胧晓睡方熟。新凉乍袭罗衣，一角锦衾斜覆。

梳头任晚，看颓髻、如云堆绿。隔画屏、秋影沉沉，幽绝几丛盆菊。

念独自、夜长添烛。更病余、梦沉还续。筠帘薄日横穿，玉柙丝风微触。

江南旧恨，尽伤心、翠眉重蹙。任悄然、陡转醒来，一缕炉烟吹郁。
题大姑山
韩驹（宋代）

小姑已嫁彭郎去，大姑长随女儿住。寂寞荒山春复秋，但见空濛结愁雾。

行商再拜祈神休，插花买粉姑应羞。不如一酹杯中物，与尔闲消万古愁。
子遹调官得永平钱监待次甚远寄诗宽其意盖将
陆游（宋代）

黄纸起家升仕籍，青衫溯阙拜恩光。
署衔汝勿憎铜臭，就养吾方喜饭香。
世事极知多倚伏，人生正要小回翔。
但令父子常相守，歛版扶犁味总长。
浪淘沙
洪子大（宋代）

上苑又春残。樱颗如丹。明光宫里水晶盘，想得退朝花底散，宣赐千官。

往事记金銮，荔子难攀。多情更有酪浆寒。蜀客筠笼相赠处，愁忆长安。
句
吴沆（宋代）

草迷花径烦调护，波泊莲塘欠节宣。
余种竹方成扁其室曰竹所友人以诗至用其韵
林尚仁（宋代）

屋老苔荒席久虚，近分一榻与云俱。
梅花未种招蜂怨，竹所虽清欠鹤图。
无事看山如对客，有时隐几亦忘吾。
过门除却能吟者，不是高僧即老儒。
次韵江正邦
王庭圭（宋代）

卢溪春水欲平堤，满径蓬蒿竹掩扉。斋馆静无尘土杂，盘飧喜掩药苗肥。

君寻甘露峰前住，人似山阴雪夜归。江海未应终寂寞，鹤书将下钓璜矶。
简人求酒二首 其一
韩淲（宋代）

儿曹昨过故人家，归说渠侬酒味佳。闻道得之王录事，题诗聊代夜能赊。
洽阳何退翁谪长沙会宿龙兴思归戏之
释德洪（宋代）

何郎西州来，逸气扫秋晚。平生贮书腹，中有文武胆。

材如骆宾王，其直亦不减。上书论国事，忌讳失料拣。

居然为逐客，安免投手板。世方例皮相，我亦作白眼。

闭门古寺中，一榻聊医懒。迩来偶病渴，意绪觉萧散。

颇怀当垆人，楚岫屡欲铲。我从山中来，携被夜假馆。

地炉拥红金，妙语容细款。凛然忠义气，不肯受盘绾。

正恐复一吐，与民作温暖。坐觉舟壑走，岁月不可挽。

人生一梦耳，勿作镜中叹。何当结后期，相携游汗漫。
秋风别意
魏周琬（清代）

西风黄叶点人衣，明月高楼迥夜辉。去住一般难可说，悄闻天上雁声归。
寄杜员外（员外垂示诗，因作此寄上）
郭受（唐代）

新诗海内流传久，旧德朝中属望劳。郡邑地卑饶雾雨，

江湖天望足风涛。松花酒熟傍看醉，莲叶舟轻自学操。

春兴不知凡几首，衡阳纸价顿能高。
题丁使君浮香亭尝招饮继有三绝次韵谢之 其一
韩淲（宋代）

报政冰溪岁晚时，清心馀韵忽横枝。仙坛观上陵阳子，化鹤千年华表词。
题东观壁
谢枋得（宋代）

老树犹能识道回，好怀长对碧天开。
青山绿水何人管，明月清天要我来。
少日曾闻黄石教，平生几掷左慈杯。
道兄惯见人间事，快抱棋枰信手推。
宫前早春（一作华清宫）
王建（唐代）

酒幔高楼一百家，宫前杨柳寺前花。

内园分得温汤水，二月中旬已进瓜。
西林寺
董嗣杲（宋代）

地分连寺树，迳掩隔墙苔。
破屋无僧住，深秋有客来。
号猿归秃树，饥鸟立香台。
恝永当年塔，阴云拨不开。
话旧赠钱冲斋观察 其一
阿桂（清代）

忆昔承师范，萧斋只两人。始从亲研削，直至命冠巾。

经历风波险，甘同疏水贫。十年情意重，爱我比祥麟。
用韵谢帅机惠春盘
吴泳（宋代）

梅柳阴中漫寄家，閒如翠鸨立晴沙。
瘿藤缸内抄松子，行玉盘中拣蕨芽。
犹有乡风餐白啖，更无春梦草黄麻。
郊行莫待芳菲月，花未开时好看花。
晋灵公不君
左丘明（先秦）

晋灵公不君。厚敛以雕墙。从台上弹人，而观其辟丸也。宰夫胹熊蹯不熟，杀之，寘诸畚，使妇人载以过朝。赵盾、士季见其手，问其故而患之。将谏，士季曰：“谏而不入，则莫之继也。会请先，不入，则子继之。”三进及溜，而后视之。曰： “吾知所过矣，将改之。”稽首而对曰：“人谁无过？过而能改，善莫大焉。诗曰：‘靡不有初，鲜克有终。’夫如是，则能补过者鲜矣。君能有终，则社稷之固也，岂惟群臣赖之。又曰：‘衮职有阙，惟仲山甫补之。’能补过也。君能补过，衮不废矣。”

犹不改。宣子骤谏。公患之，使鉏麑贼之。晨往，寝门辟矣。盛服将朝，尚早，坐而假寐。麑退，叹而言曰：“不忘恭敬，民之主也。贼民之主，不忠；弃君之命，不信。有一于此，不如死也。”触槐而死。

秋九月，晋侯饮赵盾酒，伏甲将攻之。其右提弥明知之, 趋登，曰：“臣侍君宴，过三爵，非礼也。”遂扶以下。公嗾夫獒焉。明搏而杀之。盾曰：“弃人用犬，虽猛何为！”斗且出。提弥明死之。

初，宣子田于首山，舍于翳桑。见灵辄饿，问其病，曰： “不食三日矣。”食之，舍其半。问之，曰：“宦三年矣，未知母之存否。今近焉，请以遗之。”使尽之，而为之箪食与肉，寘诸橐以与之。既而与为公介，倒戟以御公徒，而免之。问何故，对曰：“翳桑之饿人也。”问其名居，不告而退。——遂自亡也。

乙丑，赵穿攻灵公于桃园。宣子未出山而复。大史书曰： “赵盾弑其君。”以示于朝。宣子曰：“不然。”对曰：“子为正卿， 亡不越竟，反不讨贼，非子而谁？”宣子曰：“乌呼！‘我之怀矣，自诒伊戚’，其我之谓矣！”

孔子曰：“董狐，古之良史也，书法不隐。赵宣子，古之良大夫也，为法受恶。惜也，越竟乃免。”

宣子使赵穿逆公子黑臀于周而立之。壬申，朝于武宫。
【双调】水仙操并引
刘时中（元代）

"若把西湖比西子，淡妆浓抹总相宜"，玉局翁诗也。填词者窃其意，演作世所传唱《水仙子》四首，仍以西施二字为断章，盛行歌楼乐肆间，每恨其不能佳也。且意西湖西子，有秦无人之感。崧麓有樵者，闻而是之，即以春、夏、秋、冬赋四章，命之曰《西湖四时渔歌》。其约，首句韵以儿字，时字为之次，西施二字为句绝，然后一洗而空之。邀同赋，谨如约。湖山堂下闹竿儿，烂熳韶华三月时，朝来风雨催春事。把莺花撺断死，映苏堤红绿参差。浅绛雪缄桃萼，嫩黄金搓柳丝，风流煞斗草的西施。虾须帘卷水亭儿，玉枕桃笙梦觉时，荷香勾引薰风至。掬清涟雪藕丝，嫩凉生璧月琼枝。鸾刀切银丝脍，蚁香浮碧玉卮，受用煞避暑的西施。西风逗入耍窗儿，一扇新凉暑退时，白蘋红蓼多情思。写秋光无限诗，占平湖一抹胭脂。荷缺翠青摇柄，桂飘香金缀枝，快活煞玩月的西施。梅花初试胆瓶儿，正是逋郎得句时，彤云把断山中寺。软香尘不到此，怯清寒林下风姿。侵素体添肌粟，妨云鬟老鬓丝，清绝煞赏雪的西施。
寓意武昌元贞
楚天空阔楚山长，一度怀人一断肠，此心不在肩舆上。倩东风过武昌，助离愁烟水茫茫。竹上雨湘妃泪，树间禽蜀帝王，无限思量。
人言不向武昌居，我欲年来食贱鱼，那堪鹦鹉洲边住。锦鸳鸯为伴们，是烟波江上渔夫。得一舸鸱夷去，载苎罗山下女，便改姓陶朱。
武昌官柳正青青，只与行人管送迎，等闲攀折浑无定。舞东风过此生，奈柔条系绊人情。爱眉黛烟中翠，忆纤腰掌上轻，恨满邮亭。
贞元旧曲日停歌，只恐青衫泪更多，等闲又见菱花破。玲珑奈尔何，较些儿病了维摩。愁暗逐西飞翼，恨长随东逝波，著甚消磨。
为平章南谷公寿福楼赋
朱帘画栋倚穹苍，带砺河山接四王，那堪辈辈为丞相。是皇家真栋梁，看灵椿丹桂齐芳。寿域年年固，福源日日长，永坐都堂。
楼名寿福压钱塘，中有高居异姓王，朝朝北阙频瞻望。启丹诚一瓣香，对西山遥祝吾皇。愿基业隆三代，更烟尘净四方，寿福无疆。
朱楼迢递接长空，家世于今谁比隆？阴功虽是前王种。嗣声华正在公，更门阑喜色重重。男已兆承家凤，女欣逢择婿龙，寿福无穷。
器沈生
张玉孃（元代）

仙郎久未归，一归笑春风。
中涂成永绝，翠袖染啼红。
怅恨生死异，梦魂还再逢。
宝镜照秋水，明此一寸衷。
素情无所著，怨逐双飞鸿。
蔷薇花 其一
朱淑真（宋代）

飞葩散乱拥栏香，万朵千枝不计行。烂漫初开向清昼，会稽太守乍还乡。
猪肉颂
苏轼（宋代）

净洗铛，少著水，柴头罨烟焰不起。待他自熟莫催他，火候足时他自美。黄州好猪肉，价贱如泥土。贵者不肯吃，贫者不解煮，早晨起来打两碗，饱得自家君莫管。
夜坐
俞德邻（宋代）

蒲团叠膝诵南华，莲勺灯明细吐花。客有可人期不至，邻无美酒夜难赊。

湿星酿雨愁飞雁，枯木号风怨宿鸦。自笑不眠还不倦，城头呜咽又鸣笳。
颂一百则
释重顯（宋代）

翠岩示徒，千古无对。
关字相酬，失钱遭罪。
潦倒保福，抑扬难得，
唠唠翠岩，分明是贼。
白珪无玷，谁辨真假。
长庆相谙，眉毛生也。
题嵩高隐者居
郑谷（唐代）

岂易访仙踪，云萝千万重。他年来卜隐，此景愿相容。

乱水林中路，深山雪里钟。见君琴酒乐，回首兴何慵。
宴清都（寿秋壑）
吴文英（宋代）

翠匝西门柳。荆州昔，未来时正春瘦。如今剩舞，西风旧色，胜东风秀。黄粱露湿秋江，转万里、云樯蔽昼。正虎落、马静晨嘶，连营夜沈刁斗。

含章换几桐阴，千官邃幄，韶观还奏。席前夜久，天低宴密，御香盈袖。星槎信约长在，醉兴渺、银河赋就。对小弦、月挂南楼，凉浮桂酒。
虞美人 咏古
李弥逊（宋代）

上阳迟日千门锁。花外流莺过。一番春去又经秋。惟有深宫明一、照人愁。

暗中白发随芳草。却恨容颜好。更无魂梦到昭阳。肠断一双飞燕、在雕梁。
幽居
陆游（宋代）

幽居人迹稀，柴扉昼常掩。
小池清见底，疏雨时数点。
蝉嘒秋未衰，花房暮先敛。
老大固多伤，年华还冉冉。
东山一首
苏籀（宋代）

肮脏田官委吏偕，山於吾属倍青哉。
星言舆轿蒙茏里，山半振青嚣鬨埃。
针水布畦春泽匝，吟风夹路岁寒来。
架岩刳木泉悲响，鏁洞白云花烂开。
灰冷虚堂敷白氎，爨清一饭脯青苔。
欲求出世三空义，一咄疏狂道眼裁。
物理六言 其二
林希逸（宋代）

羊蚁不如鱼计，鸿鹄岂比雁谋。为问折腰五斗，何如散发扁舟。
华顶
释大香（明代）

海色迢迢半紫氛，娑椤开落夏将分。道人清晓下山去，纸被一床铺白云。
观兵
丁玉藻（清代）

捷书传楚塞，使相议征蛮。伏莽熊皮甲，簪花鹿角鬟。

炎风生万灶，杀气动三关。莫学浛洭水，东流更不还。
送梁仁伯赴江陵丞三首
赵蕃（宋代）

君搴澧之兰，我撷沅之茝。
邂逅桃花源，一笑若相待。
那知青草湖，追随复连载。
南浦问何边，冰溪复安在。
烟波即事
陆游（宋代）

浪迹人间数十年，年年散发醉江天。
岳阳楼上留三日，聊与潇湘结後缘。
宿香山寺石楼
李颀（唐代）

夜宿翠微半，高楼闻暗泉。渔舟带远火，山磬发孤烟。

衣拂云松外，门清河汉边。峰峦低枕席，世界接人天。

霭霭花出雾，辉辉星映川。东林曙莺满，惆怅欲言旋。
幽居记今昔事十首以诗书从宿好林园无俗情为韵 其四
陆游（宋代）

还乡老未死，举目少耆宿。邑屋亦或非，所馀但乔木。

曩时列鼎家，今不饱半菽。盛衰迭变迁，何者非陵谷。

羸然九十翁，世故见已熟。偶能达一理，万事等破竹。

布缝一称衣，藜煮半釜粥。馀年更何为，枕藉糟与曲。
寄题江山叶氏翠香亭
王柏（宋代）

此君来与小山盟，共挹周扬一世英。
何用偷它当日意，男儿自要立芳名。
冬日宴于庶子宅各赋一字得趣
令狐德棻（唐代）

高门聊命赏，群英于此遇。放旷山水情，留连文酒趣。

夕烟起林兰，霜枝殒庭树。落景虽已倾，归轩幸能驻。
出京别同年
黄滔（唐代）

一枝仙桂已攀援，归去烟涛浦口村。

虽恨别离还有意，槐花黄日出青门。
奉陪张燕公登南楼
尹懋（唐代）

君子每垂眷，江山共流眄。水远林外明，岩近雾中见。

终日西北望，何处是京县。屡登高春台，徒使泪如霰。
临江仙（夜坐更深，烛尽月明，饮兴未阑，再酌，命诸姬唱一词）
赵长卿（宋代）

夜久笙箫吹彻，更深星斗还稀。醉拈裙带写新诗。锁窗风露，烛灺月明时。

水调悠扬声美，幽情彼此心知。古香烟断彩云归。满倾蕉叶，齐唱传花枝。
最高楼 又前韵
刘敏中（元代）

江风远，吹皱翠罗漪。山绕似重围。连延花枝香成阵，坡陀垅亩绿如畦。个中间，吾受者，一尘兮。君不见花间偏爱月。又不见山阴偏喜雪。搴杜若，载辛夷。东篱日落悠然坐，舞雩春暖咏而歌。此何人，千万古，
野兴十六首 其三 典衣
邓云霄（明代）

鹤氅王薛任好，鹴裘司马非贫。一醉醺醺长日，百年鼎鼎何人。
赠吴门徐友松贡金
朱景英（清代）

吴楚东南坼，胡为君远行。不知沧海上，月是故乡明。

鸿雁几时到，云霞过客情。飘飘何所似，鸥泛已春声。
送胡季昭谪象州
李伯圭（宋代）

伏马总为刍豆谋，孤忠嫠纬胜忧。
事当言路官无小，理示安时心肯休。
千古纲常增砥柱，一身去就等虚舟。
恶鸱尽任陵鸾凤，赢得汪朐雪外州。
远游篇
曹植（两汉）

远游临四海，俯仰观洪波。
大鱼若曲陵，承浪相经过。
灵鼇戴方若，神岳俨嵯峨。
仙人翔其隅，玉女戏其阿。
琼蕊可疗饥，仰漱吸朝霞。
昆仑本吾宅，中州非我家。
将归谒东父，一举超流沙。
鼓翼舞时风，长啸激清歌。
金石固易弊，日月同光华。
齐年与天地，万乘安足多。
郑锋宅神诗
滕传胤（唐代）

浦口潮来初淼漫，莲舟摇飏采花难。

春心不惬空归去，会待潮花更折看。

忽然湖上片云飞，不觉舟中雨湿衣。

折得莲花浑忘却，空将荷叶盖头归。
次韵和张掾新泉三绝句 其一
洪刍（宋代）

北山石窦冽寒泉，森木清阴拱外堧。试酌祇园八功德，醍醐灌顶想欣然。
醮坛
陈岩（宋代）

粲粲无尘一石平，向来此地步虚声。
薜萝今绕空山里，千古清风窦子明。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其七十四
朱仕玠（清代）

生同庶草碧离离，却号含羞为阿谁。遥想甬东辞老日，九原无面见鸱夷。
杜工部祠
宋无（元代）

老病思明主，乾坤入苦吟。秋风茅屋句，春日杜鹃心。

诗史孤忠在，文星万古沉。祇应忆李白，到海去相寻。
送魏德源倅永康
李流谦（宋代）

晚岁从谁觅赏音，浪将孤兴托瑶琴。
聊为风月平分客，莫起山林独往心。
碧草但能供别恨，黄花却解劝清斟。
我犹未制思亲泪，更听离歌定不禁。
古乐府
释斯植（宋代）

兰死根亦香，人死不知处。
人死不堪悲，兰香化为雾。
梅花
张道洽（宋代）

天寒共维未能灵，伫立通宵户不扃。
小萼欲争天下白，数条独向雪中青。
肯教旅雁寻常见，未许游蜂取次经。
一片唯愁污尘土，寒苕和月扫中庭。
菩萨蛮·云娇雪嫩羞相倚
高观国（宋代）

云娇雪嫩羞相倚。凌波共酌春风醉。的皪玉台寒。肯教金盏单。风疑双蝶梦。翠袖和香拥。香外有鸳鸯。风流烟水乡。
瞋
释怀深（宋代）

学道先须不要瞋，瞋心未断道休论。诸佛常说瞋如火，烧却菩提种子根。
陪陈使君宴南山亭
洪刍（宋代）

晓露无尘夜雨收，日光穿漏趁公游。烟花淡荡连三里，云树低迷羃一州。

冈转卧龙春色老，气横野马夕阳愁。林间新火明双炬，歌舞南山最上头。
梦笔驿
曾极（宋代）

晋尚清谈笔力衰，文章高下亦随时。
景纯不作文通死，五色毛锥付与谁。
题杏花山鸟
王汝玉（明代）

杏花过雨粉香深，老去秋娘瘦不禁。惆怅看花人不见，却将春色付山禽。
次韵孙职方苍梧山
苏轼（宋代）

苍梧奇事岂虚传，荒怪还须问子年。
远托鳌头转沧海，来依鹏背负青天。
或云灵境归贤者，又恐神功亦偶然。
闻道新春恣游览，羡君平地作飞仙。
湖上
王镃（宋代）

万红飞尽雨如烟，心事伤春哭杜鹃。
游子不来弦管歇，画船空击柳丝边。
贯酒
敖陶孙（宋代）

酒泉我南邻，唤客青旗翻。
渴心若绊马，未骋意已奔。
平生无长物，取具一瓦盆。
万事漫不理，得酒双眉轩。
相传新丰坊，北奏司命门。
衣冠敬再拜，一病烦公痊。
富贵不敢愿，施我腰脾温。
今晨客舟出，落日鸣蝉繁。
属车得鸱夷，秉羽可解暄。
却爱毕吏部，神全不惊魂。
渠能给万瓮，甘老愚公村。
山居四卉 拒霜
李纲（宋代）

道人多种木芙蓉，晓着清霜分外红。万叶千花本何有，因空成色色成空。
淳祐祭海神十六首
佚名（隋代）

［角一曲］四溟广矣，八弦是纪。
我宅东南，回复万里。
洪涛飘风，安危所倚。
祀事特隆，神其戾止。
读春秋有感
薛季宣（宋代）

巧辩鸡三足，曾窥豹两斑。凤衰歌已过，麟获涕为潸。

妄作南柯郡，间争左角蛮。梦回无个事，风雨度前山。
挽赵秋晓
张孺子（宋代）

早袖经纶手，归欤卧首阳。
可怜心锦绣，不补帝衣裳。
禄与名俱靳，身宜寿且康。
互乡蒙子洁，闻讣重心伤。
游麻姑山五首 其五 麻姑坛
揭傒斯（元代）

嵯峨仙都观，遥望丹霞天。后有千岁松，前有百顷田。

风日夏飒沓，烟云昼葱芊。群彦一时集，安知非列仙。

持觞起相酬，罢琴抗高言。天道信悠邈，人情何拘挛。

灵君不可致，落景讵少延。仰虽惭冥冥，俯实忧元元。

主人顾坐客，此中可忘年。
赋得秋河曙耿耿送郭秀才应举
欧阳詹（唐代）

月没天欲明，秋河尚凝白。皑皑积光素，耿耿横虚碧。

南斗接，北辰连，空濛鸿洞浮高天。荡荡漫漫皆晶然，

实类平芜流大川。星为潭底珠，云是波中烟。

鸡唱漏尽东方作，曲渚苍苍晓霜落。雁叫疑从清浅惊，

凫声似在沿洄泊。并州细侯直下孙，才应秋赋怀金门。

念排云汉将飞翻，仰之踊跃当华轩。夜来陪饯欧阳子，

偶坐通宵见深旨。心知慷慨日昭然，前程心在青云里。
颂十玄谈·尘异
释印肃（宋代）

三乘分别强安名，悯念群生习气深。
宝所到时城假化，何曾动步早观音。
游九老祠堂阅古碑旧记字多讹缺询诸故老灵迹甚异因成长句以志其事
张方平（宋代）

黄裘纱帽霜眉白，九老相携意气同。碧水宫中初邂逅，黄金殿里久从容。

苦催归路憎骊母，留赏名园喜葛公。为问家乡还远近，迢迢七十七程中。
赋元秀坐主孤峰
李龏（金朝）

一峰峭立俯群山，下有僧居一体閒。收拾春烟与秋雨，年年曾在碧苔间。
题弄花香满衣图
许有壬（元代）

冰绡桂襡缕金裙，浮动红芳乱綵云。捲却六铢春沁骨，荀郎无复事炉熏。
琅琊山茶仙亭呈曾子开侍郎
释道潜（宋代）

滁山虽僻左，谪宦皆名臣。后先闻数公，卓然皆凤麟。

忆昨绍圣初，谴公俾省循。盛德忘怨悱，虚怀随屈信。

政成思览眺，兴与烟霞亲。后车载邹枚，主客惊路人。

逶迤度山谷，导从屏所陈。渔樵许争席，解后全天真。

泠泠庶子泉，味压康王珍。团团小圆月，色冠闽山春。

白足相与饭，溪毛撷青芹。熊鱼得兼美，乐事无涯津。

花瓷劝引满，疏瀹贯百神。危亭倚岩阿，榜额独未新。

牧之擅风流，茶仙誇绝伦。相望三百载，公能嗣芳尘。
八月十五日夜同卫谏议看月
秦韬玉（唐代）

常时月好赖新晴，不似年年此夜生。初出海涛疑尚湿，

渐来云夜觉偏清。寒光入水蛟龙起，静色当天鬼魅惊。

岂独座中堪仰望，孤高应到凤凰城。
寄甘露传祖宣老二首 其二
吴则礼（宋代）

铁塔亭亭石径斜，参差楼殿倚青霞。秋江曾试中𤃩水，春焙仍分北苑芽。

隐几飞帆过别浦，翻经孤雁起寒沙。禅龛坐隔几千里，想见烟云乱雨花。
旅馆秋夜不寐
陈韶（明代）

残梦惊回枕半欹，山城何处角声悲。
鬓毛似叶秋都落，骨肉如声晓渐离。
沽尽酒资为客久，欠多诗债了人迟。
黄花开处凭谁报，三径归看未有期。
蝶恋花
张抡（宋代）

莫笑一瓢门户隘。任意游行，出入俱无碍。玉殿珠宫都不爱。别藏大地非尘界。

东海扬尘瓢不坏。寒暑□移，瑞日何曾改。一住如今知几载。主人不老长春在。
青玉案 其一 燕赵端礼堂成
张元干（宋代）

华裾玉辔青丝鞚。记年少、金吾从。花底朝回珠翠拥。

晓钟初断，宿酲犹带，绿锁窗中梦。

天涯相遇鞭鸾凤。老去堂成更情重。月转檐牙云绕栋。

凉吹香雾，酒迷歌扇，春笋传杯送。
余襄公祠
王备（清代）

寂寞孤城野水滨，乱余犹见几家存。
女墙落日埋秋草，官树啼乌集暮云。
百战徒闻存国步，孤忠谁复吊英魂。
夜来遗庙荒庭月，长逐悲笳不忍闻。
长寿乐（平调）
柳永（宋代）

尤红殢翠。近日来、陡把狂心牵系。罗绮丛中，笙歌筵上，有个人人可意。解严妆巧笑，取次言谈成娇媚。知几度、密约秦楼尽醉。仍携手，眷恋香衾绣被。

情渐美。算好把、夕雨朝云相继，便是仙禁春深，御炉香袅，临轩亲试。对天颜咫尺，定然魁甲登高第。等恁时、等著回来贺喜。好生地。剩与我儿利市。
观剑客图
释智圆（宋代）

飞剑纵横乍可惊，翻疑风俗妄传声。
如今至穷在何处，不出为人平不平。
戏书
韩淲（宋代）

乱拖游士伴噇酒，硬捉闲僧听做诗。后句不来瓶已罄，月凉山静角巾攲。
石溪驿候伯循不至
宋褧（元代）

古来元白似金兰，谁道风标不可攀。驿骑飞来问骢马，计程应是在铅山。
送文仲省亲
邹浩（宋代）

曾参爱孝通神明，乐正子春游其门。下堂伤足不忍出，流光至今覃后昆。

阿文全似李令伯，更相为命母与孙。母年可惧发委雪，诸父骈头埋九原。

淮山之阳归未得，饮啜无以供晨昏。脱身来寄岂获己，方寸摇摇旌旆翻。

飞云入望且还岫，况乃凯风吹棘薪。白水真人挽不住，却垂故橐驰京尘。

皇天后土识君意，如君勿忧长贱贫。
休沐偶成自嘲 其一
王世贞（明代）

都门柳稀寒食烟，十日自枕春风眠。喜啄乌鹊故相恼，怯飞梨花翻剧颠。

已多拮据长吏骂，未敢造次承郎筵。诗篇积渐有满卷，可否东家充酒钱。
示两儿
张九成（宋代）

余性便静素，於世寡所谐。
惟余黄卷里，聊与古人偕。
古人不可期，古人尚可窥。
当其会意时，悠然忘渴饥。
可怜朝市人，大与古相违。
所得眇何有，所亡无町畦。
嗟乎寓此心，惟善为可为。
舍善亦何乐，至死有余悲。
晤此聊自警，亦以警吾儿。
酬吏部窦郎中直夜见寄
羊士谔（唐代）

解巾侍云陛，三命早为郎。复以雕龙彩，旋归振鹭行。

玉书期养素，金印已怀黄。兹夕南宫咏，遐情愧不忘。
送郡斋两客 其二
释居简（宋代）

宾主在兰陵，清哉胜挟冰。弈机明揖逊，酒令旋番腾。

池草春虽度，溪藤价益增。梯飙十二曲，曲曲款吟朋。
江月亭二绝 其一
王十朋（宋代）

长江何处水，明月几州天。月与江无约，相逢是偶然。
前太守仲求石问 其三
吴芾（宋代）

此日老法从，当年穷秀才。从今归去好，非不遇时来。
游钟山紫芝观
耿湋（唐代）

系舟仙宅下，清磬落春风。雨数芝田长，云开石路重。

古房清磴接，深殿紫烟浓。鹤驾何时去，游人自不逢。
和叔崇春寒韵
王柏（宋代）

超和而和当有节，节贵得中忌超越。
造化神机岂易窥，天上不超谁理燮。
东皇面目似非真，我闻四时皆有春。
春来天地已交泰，肃肃群阴岂可伸。
金谷笙歌未尝冷，莫张威势嚇诗人。
二十七日邀子骏尧夫赏西街诸花
司马光（宋代）

今年节物非常晚，春尽西街花尚多。
试问二三真率友，小车篮异肯重过。
怀归西国
释文珦（宋代）

此世为何世，吾身亦幻身。
固应常邈邈，其可效频频。
饯日怀乡国，闻莺忆故人。
得归方始乐，久客厌风尘。
次韵圭首座
李之仪（宋代）

阴重炉红欲雪天，氤氲香篆不藏烟。南游步步如同历，西竺藏藏有旧缘。

未觉鸦声惊户外，似传梅信到窗前。老来酒量无消息，负此佳时一慨然。
南庄
许昌龄（宋代）

南庄相对北庄居，更入深山十里余。
幽路每寻樵径上，真心还与世情疏。
云中犬吠流星过，天外鸡鸣晓日初。
昨日有人相问讯，旋将落虽写回书。
奉和送金城公主入西蕃应制
刘宪（唐代）

外馆踰河右，行营指路岐。和亲悲远嫁，忍爱泣将离。

旌旆羌风引，轩车汉月随。那堪马上曲，时向管中吹。
西南驿晚望
陈宪章（明代）

晚来花雨湿诗囊，独大邮亭望大荒。
南尽海邦诸郡浅，西来天大一江长。
渔歌落日还孤艇，树隔啼莺背短墙。
料理凭□非一事，尊前谁与共平章。
南乡子·烟漠漠
李珣（五代）

烟漠漠，雨凄凄，岸花零落鹧鸪啼。远客扁舟临野渡，思乡处，潮退水平春色暮。
扬州慢·琼花
郑觉齐（宋代）

弄玉轻盈，飞琼淡泞，袜尘步下迷楼。试新妆才了，炷沉水香毬。记晓剪、春冰驰送，金瓶露湿，缇骑星流。甚天中月色，被风吹梦南州。
尊前相见，似羞人、踪迹萍浮。问弄雪飘枝，无双亭上，何日重游？我欲缠腰骑鹤，烟霄远、旧事悠悠。但凭阑无语，烟花三月春愁。
薄醺
姚燮（清代）

雨渍樱桃润，燕雏来踏枝。花轻松蝶气，筱短接蛛丝。

静镜宜山媚，深苔有屐知。薄醺聊倚槛，初日上迟迟。
高宗皇帝挽词
留正（宋代）

南北休兵久，仁恩及物深。
九龄终帝梦，四海遏韶音。
圣学高於古，衰衣始自今。
一抔陵上土，他日卜嵩岑。
小春枫李俱花
陈杰（宋代）

阳林小春醉风日，老面得酒须臾欢。
不妨桃李妍冬谷，正要松篁用岁寒。
偈颂一百三十六首 其一○八
释惟一（宋代）

杨岐栗棘蓬，吞著碍喉咙。东山铁馂馅，浑崙苦磝磝。

诸人若要省力，不如参一个平实。楚王渡江得萍实。

大如斗，赤如日，剖而食之甜如蜜。
山行观紫云洞
胡仲弓（宋代）

浪游知几载，久不到山巅。
泉石曾留意，烟霞未有缘。
松阴长匝地，塔颖欲鑽天。
待洗尘埃脚，重来访紫仙。
西蜀净众寺松溪八韵兼寄小笔崔处士
郑谷（唐代）

松因溪得名，溪吹答松声。缭绕能穿寺，幽奇不在城。

寒烟斋后散，春雨夜中平。染岸苍苔古，翘沙白鸟明。

澄分僧影瘦，光彻客心清。带梵侵云响，和钟击石鸣。

淡烹新茗爽，暖泛落花轻。此景吟难尽，凭君画入京。
赠浮屠勤上人
王之道（宋代）

隔宿不问道，此语幼所闻。
汩没尘土中，岁晚方得君。
学道戒怠情，成功在精勤。
勤哉勤道者，取名不徒云。
别来十二秋，东游遍温鄞。
持呪动至暮，坐禅常达昕。
寸阴古所惜，君今惜余分。
兢兢穷昼夜，直欲忘斋薰。
轩昂冲天鹤，那容混难群。
我老懒成癖，见君但欢欣。
茅斋无一物，坐对柏子焚。
忽然舍我去，翩若风中云。
【中吕】红绣鞋_东村醉西村
贯云石（元代）

东村醉西村依旧，今日醒来日扶头，直吃得海枯石烂恁时休！扶屠龙剑，钓
鳌钩，遇知音都去做酒。
返旧约十年心事，动新愁半夜相思，常记得小窗人静夜深时。正西风闲时水，
秋兴浅不禁诗，凋零了红叶儿。
雪香兰高侵云鬓，玉灵芝斜捧乌云，轮靥里包藏著些粉霜痕。耳垂儿冰雪捏，
小孔儿里都是玉酥湮，只被这业环儿把他拖逗损。
挨着靠着云窗同坐，偎着抱着月枕双歌，听着数着愁着怕着早四更过。四更
过情未足，情未足夜如梭，天哪，更闰一更儿妨什么！
辛春日词·内廷
晏殊（宋代）

双金缕胜延嘉节，五彩为幡奉紫廷。
春色渐浓人未觉，玉阶杨柳半青青。
鬼方道中二首
倪钅巨（明代）

一雨累经旬，征夫殊苦辛。
流沙深没膝，积潦涨浮身。
马失曾行路，桥迷再渡人。
兵戈兼岁事，天意岂无因。
感怀诗 其十
桑悦（明代）

梧桐片月堕，袅袅凉风生。日中转炎燠，霜雪凝暗零。

手抟初月光，遥寄千里情。天晴三五夜，是妾寸心明。
旅兴 其三十四
刘基（明代）

人生如浮云，聚散无定期。惊风一飘荡，各自东西之。

粲粲陵苕花，凄凄寒露时。浮云不可驻，顾盼空赍咨。
菩萨蛮
缪珠荪（清代）

陌南楼影波摇碧。碧摇波影楼南陌。罗薄飏风和。和风飏薄罗。

南何愁翠黛。黛翠愁何南。云鬓贴花新。新花贴鬓云。
谢朱厚之惠米
韩维（宋代）

水边看得霜粳熟，月下春来玉粒寒。不待鲁公亲折简，直忧颜子屡空箪。
咏潭底月 其二
陈衡（明代）

潭底谁将仙桂芬，天香缭绕净尘氛。珠浮沧海涵清气，人在琼楼唱紫云。

下榻那寻徐稚子，当垆拟对卓文君。龙宫一阵金风起，无限琼波皱玉纹。
答王太祝卷
梅尧臣（宋代）

朝回泥涂不可出，饥马倦仆驱之顽。
闭门独与古人语，黄卷未终闻扣关。
贤哉公族肯来顾，诗袖大篇令我删。
珠光玉莹绝瑕纇，强欲指擿徒羞颜。
自同培塿最浅狭，安得与子论丘山。
偈二首
释云贲（宋代）

闹篮方喜得抽头，退鼓而今打未休。
莫把乳峰千丈雪，重来换我一双眸。
自遣
吴屯侯（清代）

敝刺虽怀总未投，早知身世一轻沤。长贫枉说千金赋，高卧犹存百尺楼。

已谢子鱼分讲席，还嗟夷甫覆神州。绕门秋水菰蒲满，若问新盟有数鸥。
题鹿门山绝顶升云亭
项安世（宋代）

上到山头十八盘，贪高不计足心酸。
年来学力荒唐甚，羞向升云顶上看。
天竺山
李朴（宋代）

天竺崎岖绝海边，何人分作赣江禅。鹫山巧叠三峰石，葛坞深江两派泉。

一醉风光能几许，十年尘迹尚依然。欲题豹隐还相笑，盼断长空簇暝烟。
惠泉
宋祁（宋代）

遥源辞叠嶂，澄派鉴晴虚。
流迅无汾恶，波长尽楚馀。
隐之徒酌水，郑伯谩名渠。
不必西江去，凭君起鲋鱼。
和孙廷平坦嵩山十首 其三 孤竹蘋
韩维（宋代）

春山夜多雨，点蘋生水涘。谁与赏幽芳，惟有岩中子。

抱琴沙上立，日暮清风起。
偈倾一百三十三首
释法薰（宋代）

东去亦是上座，西去亦是上座。
提水放火，看风使舵。
七出八没，儒雅风流。
几度黑风翻大海，何曾覆却钓鱼舟。
林仪部鸿 其四
严遂成（清代）

争忍三山逐日行，今宵铁磨照灯明。伤心待漏朝天句，并入业残玉佩声。
闻喜宴诗赐状元方逢辰
宋理宗（宋代）

肆予临御九宾兴，蔼蔼盈庭俊乂升。
喜赖谠言调八事，欲垂景运进三登。
摅忠社稷惟名节，济用邦家必器能。
丰芑涵濡盛今日，勉思德意共钦承。
天津桥
白居易（唐代）

津桥东北斗亭西，到此令人诗思迷。眉月晚生神女浦，

脸波春傍窈娘堤。柳丝袅袅风缲出，草缕茸茸雨剪齐。

报道前驱少呼喝，恐惊黄鸟不成啼。
东门路
孙继皋（明代）

东门路，垂杨树。年年只解送行人，不管风光递来去。

我生良苦亦以休，白发岂为青春谋。请看桥下长流水，日夜潺湲何处留。
沃桑陌
许及之（宋代）

种桑思采桑，蚕饥那可忍。日暮寒女心，无衣犹反本。
宣徽太尉郑公挽词二首
宋祁（宋代）

谁为云亡恨，曾无可赎身。
江山归国路，桃李泣蹊人。
追册君恩厚，题功史笔新。
所嗟经济事，不及相平津。
送路应求赴郢守
曾几（宋代）

一雨全清去路尘，石城风物话临分。
了无狱讼劳官长，賸有江山奉使君。
楼上今谁能和曲，鼻端那复可挥斤。
吾人莫道知音少，千里欢谣入听闻。
腊月殊有春意二首
张耒（宋代）

拂槛垂杨雪后青，谁家朱阁晓来晴。
拂帘动幕无人解，先把春愁寄有情。
晓柳千堤绿
郭之奇（明代）

独有江光并柳间，盈盈赊色贷流湾。春将画意传幽岸，日以晴烟到远山。

久客犹能怜舞袖，轻风谁使屈丝鬟。千年一曲歌残晓，白傅依稀认小蛮。
菩萨蛮（次圭父回文韵）
朱熹（宋代）

暮江寒碧萦长路。路长萦碧寒江暮。花坞夕阳斜。斜阳夕坞花。

客愁无胜集。集胜无愁客。醒似醉多情。情多醉似醒。
山居即事
吴江（清代）

树满闲园水满陂，景从村出又何之。埽苔岩石堪为榻，开卷诗何可当师。

花月有情陪饮酒，渔樵无事即围棋。要知清雅山中景，茆屋翛然并竹篱。
山行
罗与之（宋代）

烟草凄迷露未晞，一筇伴我立晴晖。
丹枫虽老犹多态，散作漫山野蝶飞。
奉和牡丹盛开之什
李至（宋代）

主人多思惜芬度，醉绕吟攀自是常。烂欲烧丛浑是焰，秾来薰物甚于香。

妒偎罗绮迷春眼，狂聒笙歌费酒肠。久病劳公误相问，不同前作粉闱郎。
虾蟆
郑獬（宋代）

积雨腐万物，吾庐亦颓压。
虾蟆何无厌，短腹犹呼渴。
吾欲携两股，掷之沧海阔。
惧其渴太甚，跳去食明月。
寄赠缪广文少村同学二首 其二
王季珠（清代）

世事濛濛烟雾中，果谁指出路西东。人皆品丑娄师德，我独诗规陆放翁。

木匣剑光犹烁烁，湘帘云影太匆匆。静评行运初无是，补种庭前月月红。
句 其一
葛敏修（宋代）

一泻三百里，列为十八滩。
王太仆公汉上之别垂十五年矣读公全集见寄见怀之诗凡十余章而不尽达赋此谢之贞之诞辰乃翁登第岁也
王世贞（明代）

北海风流一代贤，襄阳耆旧许谁先。揆余初度悬弧日，正尔公车射策年。

敝刺姓名劳齿忆，空梁颜色借诗传。旧交垂尽鲰生老，唯有灵光独岿然。
过文脊山
华岳（宋代）

百峰攒碧版桥西，眼力增明步武迟。
红映竹篱花笑客，翠翻云幕雨催诗。
蕡还及第吾何愧，广不封侯子未思。
凡物不齐皆有谓，到头忠义是男儿。
丙寅十四首效韦苏州
黄庭坚（宋代）

谢甥有逸兴，李髯非不嘉。
苦思梦春草，醉狂眠酒家。
斯游无俗物，傲睨至昏鸦。
戚氏·冻云昌
王哲（金朝）

冻云昌。出入缭邈遍舒张。直上玄凝，满空浓密，现嘉祥。六花妥瑶芳。轻飞缓舞瓷飘＊。须臾渐渐俱缟，物物因迹尽均妆。选甚高下，那拘遥迥，一同不辨偏傍。更新鲜洁静，添素加彩，增至辉煌。唯睹晃＊无方。应是瑞气，接引在中央。成佳致、自然盈尺，岁稔时康。显青苍。间点碧汉云归，片段日放晶阳。任溶任聚，正是流酥，独许仙客堪尝。淡味偏能好，浑如这、玉液与琼浆。细想虽无馥郁，便深宜、寂暗岁香。别生景趣盈盈，再腾妙妙，静里开真相。复作冰、为宝玲珑状。风剪剪、声韵铛铛。夜静来、转觉严凉。运星斗、皓月岂寻常。最相当处，明明莹彻，返
浒墅舟中别相送诸子
崔华（清代）

溶溶月色漾河湄，晓起频将玉笛吹。同上邮亭忘别绪，独行驿笛解相思。

白蘋江冷人初去，黄叶声多酒不辞。此路三千今日始，蓟门回首雪霜时。
按视麋枣堰次韵
吕陶（宋代）

郊原气象欲迎春，祠下乔林秀色匀。数里旧防能禦患，二江流水不迷津。

舆言此日蒙深利，惠政当时念远人。公意勤勤议增筑，又逢贤杰继芳尘。
题陈枚孙祜丁观鹏丹台春晓图
弘历（清代）

鍊得婴儿太一炉，骑鸾指日上清都。仙家尽是飞升去，怪底人间一个无。
题丫头岩
曾丰（宋代）

婀娜江南大小姑，大姑从儿小从夫。
丫头如许尚从母，学绾云鬟撩月梳。
谚谓女生俱外向，丫头非有难婚相。
来婿曰赘嫁曰归，固不敢请岂无望。
云鬟久绾行且笄，长成不似从母时。
拟学小姑嫁夫去，又恐夫荡去不归。
夫去不归安所仰，终日望夫更惆怅。
不如老死作丫头，庶免春闺恶情况。
丫头休强笑望夫，世间梦想俱是妄。
喷玉岩别卢紫伯
霍尚守（明代）

玄冬冲雪访丹丘，曲涧飞觞叶并流。万里云霄双醉眼，百年踪迹一虚舟。

鸣泉晓落仙筝发，古树晴悬翠幄浮。此别岁寒俱努力，临歧何必感离忧。
和张功父病中遣怀
杨万里（宋代）

人自穷通诗自诗，管渠人事与天时。
鹤长未便贤凫短，梅早那须笑杏迟。
公子近来忺说病，老夫秋至不曾悲。
人生随分堪行乐，何必兰亭与习池。
春旱得雨
谢廷柱（明代）

朝来何所喜，时雨及春分。湖面波光动，桥头涧响闻。

听莺依水阁，叱犊入溪云。剩有田家兴，初秋望策勋。
念奴娇
石孝友（宋代）

平湖阁上，正雌霓将卷，雄风初发。醉倚危栏吟眺处，月正蓬莱溟渤。蓬叶香浮，桂华光放，翻动蛟黾窟。踏轮谁信，宓妃会借尘袜。

人世景物堪悲。等闲都换了，朱颜云发。遥想广寒秋到早，闲著几多空阔。太白诗魂，玉川风腋，自有飞仙骨。嫦娥为伴，夜深同驾霜月。
句
文德嵩（宋代）

九品朝中无势援，五层山下有耕桑。
有怀 其六
韩淲（宋代）

泠斋风雨夜，兄弟笑言温。灯火莱衣戏，文书马帐尊。

更声传杳杳，檐溜落纷纷。茶果团栾坐，都无官舍喧。
潼关口号
李隆基（唐代）

河曲回千里，关门限二京。所嗟非恃德，设险到天平。
空阶
马之瑛（清代）

空阶何所有，露白草虫鸣。只种数竿竹，如兼万籁声。

孤烟随鸟起，远树共城平。无限南楼兴，还愁月不明。
秋日吴中观贡藕
赵嘏（唐代）

野艇几西东，清泠映碧空。褰衣来水上，捧玉出泥中。

叶乱田田来，莲馀片片红。激波才入选，就日已生风。

御洁玲珑膳，人怀拔擢功。梯山谩多品，不与世流同。
代书寄韩履善右司赵庶可寺簿 其一
戴复古（宋代）

懒不脩书札，将诗问起居。升沉元自异，故旧忍相疏。

学术有馀用，班行不次除。功名付公等，世道莫愁予。
真定刘倅高第就徵
王世贞（明代）

手板刘明府，徵书汉省垣。已收三辅最，将益九重尊。

往事蒲堪伏，清朝草易存。波臣正愁绝，挥涕问千门。
寄道士
释智圆（宋代）

长闻披鹤氅，城市往来频。
得道人难测，和光迹易亲。
堂闲秋擣药，坛冷夜朝真。
几忆蓬壶顶，蟠桃烂漫春。
冬宵柬子约
皇甫汸（明代）

曼容归念早，逸少宦情阑。讵是淮阳薄，其如蜀道难。

长林扉独掩，永夜榻同寒。为谢闽中使，江皋岁已殚。
霜叶飞 夜雨感旧柬史云臣
陈维崧（清代）

西风雁压凉云破，趱成暝色如许。屏风几垒拥潇湘，正晚山碧许。

拟偷按、凄凉宫谱。小楼寒峭移筝柱。奈偏到此时，添几阵、潇潇淅淅，长夜难住。

对此倍怅无憀，银灯细炙，犹自顾影私语。一从西北倦游归，只鬓催霜缕。

总梦到、咸阳原去。也应红尽骊山树。算前情、都付与，一片青砧，三通画鼓。
洞庭鱼
李商隐（唐代）

洞庭鱼可拾，不假更垂罾。闹若雨前蚁，多于秋后蝇。

岂思鳞作簟，仍计腹为灯。浩荡天池路，翱翔欲化鹏。
吴宫教战（一作叶季良诗）
林藻（唐代）

强吴矜霸略，讲武在深宫。尽出娇娥辈，先观上将风。

挥戈罗袖卷，擐甲汗装红。轻笑分旗下，含羞入队中。

鼓停行未整，刑举令方崇。自可威邻国，何劳骋战功。
过成季
韩淲（宋代）

岁寒日之夕，疏篱梅放花。池塘霜气净，柳带吐芳芽。

山根拥残雪，乱石径横斜。片帆下晴吹，行吟过君家。
菩萨蛮
晏几道（宋代）

江南未雪梅花白。忆梅人是江南客。犹记旧相逢。淡烟微月中。

玉容长有信。一笑归来近。忆远上楼时。晚云和雁低。
过严州同太守游乌龙寺 其四
黄裳（宋代）

北山还扫笑歌地，南浦尚怀离别时。到处此缘尤未断，洞天休怪我来迟。
偈颂二十五首
释普岩（宋代）

一阳生也，树头惊起双双鱼，
石上迸出长长笋。即日伏惟两序，
高人现前清众。履兹长至，
倍膺戬谷。喝一喝，
俗气未除。
题叶仕晦后山亭
林枝（明代）

濑溪一水清如玉，两岸蒹葭映寒绿。白云深处后山亭，四畔乔松覆修竹。

迎风八面窗棂开，萧然一径生莓苔。房栊白日琴书静，诗酒长年嘉客来。

主人相对情何极，引麈谈玄罄平昔。似结山灵泉石盟，岂伊朝市云泥隔。

天书昨夜徵岩扉，束装远赴招贤期。一官海邑香名遍，千里云山辙迹稀。

三年涖政多嘉绩，云外飞凫快双翼。考最天官衣锦归，叙情乡旧论心日。

时维秋暮天宇清，纷纷篱菊繁金英。落霞孤鹜空中见，水鸟风帆望处生。

锦衣公子蟾宫客，襟怀似与秋波溢。抹月披风七步成，飞龙卧凤挥毫得。

顾余性拙耽胜游，雄词莫继良可羞。兹辰共对尊前酒，良朋美景空淹留。

主人不久归南海，山中猿鹤遥相待。后夜孤琴过草亭，萝月风泉重感慨。
范季远作止斋求诗以此寄之
苏过（宋代）

急流勇退真难事，要取荣枯君自味。世间轩冕如嚼蜡，自觉山自天下贵。

君如八骏方服辀，帝闲正欲求千里。刷燕秣越非所愿，放浪烟霞蹑云水。

萧然筑室在人境，身与此心俱欲止。倦飞偶学陶彭泽，示疾还同老居士。

政忧功名来未免，吾驾不回谁与柅。古来索价累高人，少室终南应所鄙。
殷浩废处信安偶览衢州图经故居尚有遗址有感予怀书四十字
程俱（宋代）

中军时所废，我废坐衰残。轩冕傥来寄，炎凉非意干。

空函嗟外重，小品亦徒看。异代均流落，还来客信安。
喜熊子直过访
袁昊（明代）

犬吠呼童启筚门，故人经过叙寒温。仪容自是流年改，心性依然旧日存。

菽水传杯聊叙阔，草毡连枕共盘桓。明朝且莫言归去，鱼有方塘菜有园。
送林德祖致仕东归
程俱（宋代）

浩浩声利间，静躁同一区。排肩日中市，有类逐兽趋。

中朝尺寸地，众睇咸睢盱。安知大云客，出与飞云俱。

翛然弃之去，初不计卷舒。纷纷轩裳士，瞠目口为呿。

茫然更叹息，不间贤与愚。乃知杨少尹，未足继两疏。

当时老而传，不失仕且居。非同会稽史，苦誓困简书。

不比狂季真，索身忧病馀。耆年了无事，方当骋亨衢。

投簪逸湖海，沛若纵壑鱼。虽无挥金事，日者谁公如。

清风激多士，故是明时须。恨无采诗氏，傥有东归图。
感咏十解寄呈杨安抚
白玉蟾（宋代）

鸡翘豹尾中，凤阁鸾台客。
何似许旌阳，西山煮白石。
咏史二十二首 其十八 后梁太祖
赵戣（宋代）

未必黄明在，终令丑口亡。难教疏网漏，不直败毡藏。
看浑中丞山桃花初有他客不通晚方得入因有戏赠
吕温（唐代）

朝来驻马香街里，风度遥闻语笑声。

无事闭门教日晚，山桃落尽不胜情。
幽州月夜酒边赋西湖月
汪元量（宋代）

西湖月，光皎洁，曾照钱王九重阙。
钱王歌舞恋春风，月亦有情光不歇。
一朝歌舞成尘土，断礎荒宫走狐兔。
月亦伤主不肯明，人亦吞声泪如雨。
西湖月，几度圆，几度缺。
人生南北岐路多，几度相逢几度别。
去年月圆时，我在西湖十里荷花香，
□□月吞酒卮。今年月缺时，
我在燕山万里来□□，□酒招月来。
劝月酒一杯，我酒饮尽□□□□□□饮，
胡为乎来哉。停杯问月月变色，
嫌□□□□□窄。人生如白驹之过隙，
若不痛饮真可惜。□□□物如流水，
何如月照金樽里。首阳二子忍□□，
□丘盗跖成蝼蚁。我有长鲸吸川口，
倒挽银河添我酒。我酒千年饮不乾，
月光与我长相守。酒酣拔剑斫地歌，
钱王宫阙生白波。西湖月，
光更多，有酒不饮将如之何。
陟岵
佚名（先秦）

陟彼岵兮，瞻望父兮。父曰：嗟！予子行役，夙夜无已。上慎旃哉，犹子！无止！
陟彼屺兮，瞻望母兮。母曰：嗟！予季行役，夙夜无寐。上慎旃哉，犹子！无弃！
陟彼冈兮，瞻望兄兮。兄曰：嗟！予弟行役，夙夜必偕。上慎旃哉，犹子！无死！
金陵杂兴二百首
苏泂（宋代）

朱雀街头观阙红，角门东畔好春风。
人家一样垂杨柳，种入宫墙自不同。
夫人閤端午帖子 其三
胡宿（宋代）

禁苑年光丽，端辰物象华。天风结桃实，火德盛榴花。
如梦令·九四寒风似箭
王哲（金朝）

九四寒风似箭。威势遍行方便。射退这群魔，吉庆嘉祥得见。堪羡。堪羡。隐显晴光一片。
相和歌辞。饮马长城窟行
子兰（唐代）

游客长城下，饮马长城窟。马嘶闻水腥，为浸征人骨。

岂不是流泉，终不成潺湲。洗尽骨上土，不洗骨中冤。

骨若比流水，四海有还魂。空流呜咽声，声中疑是言。
和阮环绿红白梅
汪梦雷（宋代）

白白红红相映开，迎春破腊要争魁。
谁知月上纱窗后，一种横斜度影来。
棹歌行
魏收（南北朝）

雪溜添春浦，花水足新流。桃发武陵岸，柳拂武昌楼。
赠住庵僧
雪梅（明代）

垂帘清昼篆烟霞，满地苍苔衬落花。习寂不须天送供，图閒懒为客煎茶。

寒炉煨芋留残火，怪衲连云缀断麻。兀坐不知天早晚，月移松影上窗纱。
闻喜亭
曾巩（宋代）

闻喜名自昔，广亭临汉津。
飞甍出万屋，地绝无纤尘。
盘道城堞古，远林墟曲新。
静觉耕钓胜，幽宜鸥鹭驯。
赖此荒僻郡，幸容朴愚人。
阁铃昼常寂，斋酿寒更醇。
一樽且勤设，勿负头上巾。
晓发铜城驿至东阿道中杂诗五章 其二
姚燮（清代）

十里北京店，五里南京村。村贫绝宵警，巷屋荒无门。

麦原接逦迤，但有烟草昏。飒沙白如雨，高天青不云。

民閒各野坐，袒裸无完裈。纷纷去车马，目击行人行。

朝餐自不保，留客安有樽？若有百端苦，难为过者陈。

我马下坡阪，饮水甘黑浑。马饱得行路，我饥且弗言。
次韵余太常观国招抚江南航海至新会八首 其八
罗蒙正（元代）

舳舻千里快乘风，百粤三韩去路通。岛树隐霞春绰约，梅花吹雨晓空濛。

水环鳌极坤维碧，云捧蓬莱日色红。驰志伊吾鸣剑夜，中兴今待汉臧宫。
登澄海楼观海
玄烨（清代）

危楼千尺压洪荒，骋目云霞入渺茫。吞吐百川归领袖，往来万国奉梯航。

波涛滚滚乾坤大，星宿煌煌日月光。阆苑蓬壶何处是，岂贪汉武觅神方。
题李云叟画轴，兼寄江安杨简卿明府二绝
范成大（宋代）

新图来自雪边州，皴石枯槎笔最遒。
明府能诗如此画，为渠题作小营丘。
招董西羽
杨慎（明代）

朝向城中来，夕向城中去。独夜一微吟，攀留桂之树。
以双井茶寄道先从以长句
吕南公（宋代）

园公嗜欲浅，所好杯中物。有田在荒村，半以种糯秫。

居然成酝酿，不复畏法律。客至启柴扉，瓷瓯等閒出。

春蔬间菘韭，秋果杂梨栗。取次得宽怀，何曾计馀日。

山栖经五载，此兴殊不失。独有醒觉时，追伤往年屈。

羁游住破屋，愁寂靠𨧱銊。仰望步兵厨，优如上公秩。

无钱输榷吏，穷素又畏咄。太息苏源明，仁襟信奇倔。

低徊怜郑老，长使醉兀兀。发我感古人，何缘希彷佛。

粤从归村后，夙恨亿万毕。耕稼虽自劳，醺酣不他乞。

亲朋或知我，问讯俱委悉。亦有赠助恩，无非佳纸笔。

邻家世耝耰，窃笑事儒术。故故送樽壶，端为鹞欺鹘。

披襟忍辞拒，对案倾倒讫。特是今叚乖，遭承极纡郁。

遥遥海南尉，悯我卧蓬荜。寄以累幅书，封题附邮驿。

慇勤屡存赐，颇以照萧瑟。乃惠双井茶，云腴品居一。

人间有馈遗，宜用彼所必。牙栉奉戎王，鸮鸱取侮忽。

藜羹予饿士，荷德到身没。惊嗟石上英，于我系搪突。

回思西山阁，其主异俗匹。喜醉复喜醒，其胸抵溟渤。

今当议移献，不更嫌草率。再拜写私诚，庶几无废茀。

银锅焚蟹眼，金匕搅云骨。陆叟片无三，卢翁碗论七。

能希击节赏，且勉按剑叱。纵被睡魔嗔，吾豪不应恤。
秋日山行简梁大官
骆宾王（唐代）

乘马陟层阜，回首睇山川。攒峰衔宿雾，叠巘架寒烟。

百重含翠衔，一道落飞泉。香吹分岩桂，鲜云抱石莲。

地偏心易远，致默体逾玄。得性虚游刃，忘言已弃筌。

弹冠劳巧拙，结绶倦牵缠。不如从四皓，丘中鸣一弦。
江望
方回（元代）

晴江望不极，滉漾照愁人。
黄鸟声初动，青梅味已新。
越乡惭古节，乐事负良辰。
独立高原上，霜毛飒垫巾。
九日客金陵
柴随亨（宋代）

菊雨凄凄江露凉，客中无酒对重阳。
去年黑发今年白，不似黄花岁岁黄。
润州送友人
崔峒（唐代）

见君还此地，洒泪向江边。国士劳相问，家书无处传。

荒城胡马迹，塞木戍人烟。一路堪愁思，孤舟何渺然。
天竺谢竹心陈通判见访
释行海（宋代）

三十余年别剡川，一瓢分饮葛洪泉。
当时玄度寻支遁，今日昌黎欠大颠。
游宦石头怀往事，伤心瓜步梗来船。
盖应借箸趋前列，北面风寒快著鞭。
新茧
梅尧臣（宋代）

露柘林初静，烟梯不复收。
春蚕吐丝足，工女忌寒休。
翠薄时方献，清泉绪未抽。
闺中能自巧，绣作玉钗头。
西湖寿星院明远堂
苏轼（宋代）

十年不向此凭栏，景象依然一望间。
龙蜃吐云天入水，楼台倒影日衔山。
僧於僻寺难为隐，人在扁舟未是闲。
孤鹤似寻和靖宅，盘空飞去复飞还。
金刚随机无尽颂·离色离相分第二十
释印肃（宋代）

色相因缘离，须明真智慧。
古镜复重磨，照天更照地。
酬王子翼先
李云龙（明代）

十年不相见，相见感弥深。借问千秋事，依然一片心。

清溪邀步履，流水入鸣琴。何用展言宴，瑶华有好音。
拟古
孟简（唐代）

剑客不誇貌，主人知此心。但营纤毫义，肯计千万金。

勇发看鸷击，愤来听虎吟。平生贵酬德，刃敌无幽深。
齐天乐·烟波桃叶西陵路
吴文英（宋代）

烟波桃叶西陵路，十年断魂潮尾。古柳重攀，轻鸥聚别，陈迹危亭独倚。凉飕乍起，渺烟碛飞帆，暮山横翠。但有江花，共临秋镜照憔悴。
华堂烛暗送客，眼波回盼处，芳艳流水。素骨凝冰，柔葱蘸雪，犹忆分瓜深意。清尊未洗，梦不湿行云，漫沾残泪。可惜秋宵，乱蛩疏雨里。
西湖访梅
赵汝燧（宋代）

久无梅信息，访问到湖滨。耐尽一冬冷，开残千树春。

临流转风韵，与雪斗精神。疏影暗香后，能吟有几人。
桥亭观月
张镃（宋代）

全似苍崖涌月轮，暗林横贯一溪明。
家中幻出山中景，圮上追凉恰二更。
感皇恩 与客读辛殿撰乐府全集
王恽（元代）

幽思耿耿堂，芸香风度。客至忘言孰宾主。一篇雅唱，似与朱弦细语。恍疑南涧坐、挥谈尘。霁月光风，竹君梅侣。中有新亭泪如雨。力扶王略，志在中原一举。丈夫心事了、惊千古。
偶得佳酒分寄陈巨中
毛滂（宋代）

南岳夫人绿酒春，近来未及玉膏醇。
穆生不许聊须强，他日瀛洲是故人。
江城子（九日与诸季登高）
李纲（宋代）

客中重九共登高。逼烟霄。见秋毫。云涌群山，山外海翻涛。回首中原何处是，天似幕，碧周遭。

茱萸蕊绽菊方苞。左倾醪。右持螯。莫把闲愁，空使寸心劳。会取八荒皆我室，随节物，且游遨。
句 其二
苏嘉（宋代）

铜符方拜新留守，竹马还迎旧使君。
和唐德明问病二首
杨万里（宋代）

俟命循天更不疑，朵颐那可换灵龟。
逍遥岂在揄枋外，问著扶摇总不知。
曲江春望图
王冕（元代）

高堂忽见芙蓉苑，恰似两京全盛时。
翠幕高张公子燕，锦衣齐集内官仪。
楼台影出青天近，弦管声回白日迟。
花萼相辉银榜丽，水光山色绿差差。
门帖子十二首 其九 丙午年门帖子
杨弘道（元代）

素贫贞士老还乡，觅食求衣借屋忙。三事就中先有一，立锥地上盖茅堂。
金刚随机无尽颂·正信希有分第六
释印肃（宋代）

取相便成非，穷子不曾归。
宁自抛家业，甘受野狐欺。
戏作野兴
陆游（宋代）

有酒皆堪醉，无山不可庐。
遂初成近赋，孤愤悔前书。
湘寺分经帙，庐山寄药鉏。
江头霜叶满，诗兴属骑驴。
禅人写真求赞
释正觉（宋代）

阿侬是谁，恰恰相随。
眉毛垂眼尾，鼻孔压唇皮。
默默机轮何处转，玉人踏破吠瑠璃。
句
孟宾于（唐代）

五举逢知始看花。自怜成事攀仙桂，
楼东赋
江采萍（唐代）

玉鉴尘生，凤奁香殄。懒蝉鬓之巧梳，闲缕衣之轻缘。苦寂寞于蕙宫，但凝思乎兰殿。信摽落之梅花，隔长门而不见。况乃花心飏恨，柳眼弄愁。暖风习习，春鸟啾啾。楼上黄昏兮，听风吹而回首；碧云日暮兮，对素月而凝眸。温泉不到，忆拾翠之旧游；长门深闭，嗟青鸾之信修。

忆昔太液清波，水光荡浮，笙歌赏宴，陪从宸旒。奏舞鸾之妙曲，乘画鷁之仙舟。君情缱绻，深叙绸缪。誓山海而常在，似日月而无休。

奈何嫉色庸庸，妒气冲冲。夺我之爱幸，斥我乎幽宫。思旧欢之莫得，梦相著乎朦胧。度花朝与月夕，羞懒对乎春风。欲相如之奏赋，奈世才之不工。属愁吟之未尽，已响动乎疏钟。空长叹而掩袂，踌躇步于楼东。
苏幕遮·遇风仙
马钰（金朝）

遇风仙，心开悟。人我心无，无爱无憎妒。一切女男同父母。三教门人，尽是予师父。好清闲，喜歌舞。昼乞残馀，夜宿悲田所。上下中丹常密护。九转功成，蓬岛通云路。